text: नई दिल्ली: राष्ट्रीय हरित अधिकरण (एनजीटी) ने दिल्ली विश्वविद्यालय को सख्ती से यह सुनिश्चित करने के निर्देश दिए हैं कि उसके परिसर की दीवारों पर कोई पोस्टर या पैम्फलेट्स ना चिपकाए जाएं. एनजीटी अध्यक्ष न्यायमूर्ति स्वतंत्र कुमार की अध्यक्षता वाली पीठ ने दिल्ली सरकार से उसके आदेश का पालन सुनिश्चित करने के लिए विश्वविद्यालय की मदद करने को कहा. पीठ ने कहा, ‘दिल्ली विश्वविद्यालय के निर्वाचन अधिकारी के साथ-साथ दिल्ली विश्वविद्यालय की ओर से पेश हुए वकीलों ने कहा कि पोस्टरों को हटा लिया गया है और वे सुनिश्चित करेंगे कि पर्यावरण को नुकसान पहुंचाने से रोकने के साथ-साथ परिसर को गंदा करने से रोकने के लिए भविष्य में विश्वविद्यालय के किसी हिस्से या उसके आसपास के इलाके में कोई पोस्टर नहीं चिपकाया जाएगा.’